Glenbert Croes

**Glenbert François Croes** (☆ 5 di juli 1966 na Aruba) ta un ex-politico Arubano. E tabata minister di Labor, Integracion y Energia den gabinete Wever-Croes II di 20 di september 2021 te 8 di october 2024. Previamente el a ocupa diferente cargo ministerial y tabata miembro di parlamento di Aruba. Croes tabata fundador y lider di partido Organisacion Liberal Arubano (OLA).

## Biografia
Glenbert Croes ta yiu mayo di Glenda Croes y Betico Croes, lider di MEP y arkitecto di e Status Aparte di Aruba. E tin dos ruman muhe, Guisette y Gwendoline, y un ruman homber, Junior Croes. For di edad hoben e tabata envolvi den bida politico di su tata. Despues di a gradua den economia na Webster University na Leiden, el a bai traha na AIB Bank como ‘junior loan project officer’. Croes ta casa y ta tata di dos yiu muhe.

### Politica
Na comienso di e añanan 1990 Croes a separa for di MEP, pa motibo di diferencia interno tocante su ambicionnan politico. Na fin di 1991 el a funda e partido OLA, cu el a lidera te 2005. Despues di e eleccion di 1993 Croes a bira miembro di Parlamento di Aruba. Un aña despues y resultado di eleccion di 1994, OLA a forma coalicion cu AVP. Croes a bira minister di Transporte y Comunicacion den gabinete Henny Eman II, mientras cu el a fungi tambe como vicepremier. E coalicion a kibra na 1997, y Croes a wordo critica pa supuesto politica di “friends & family”.  Rumornan di corupcion y soborno tabata circula relaciona cu cuater proyecto den su cartera: compra di un radar, expansion di e aeropuerto y haf, y privatisacion di e compania di telecomunicacion SETAR. 

Na mei 1998, despues di eleccion di december 1997, AVP y OLA a bolbe forma un otro gabinete (Eman III), pero Gobernador Koolman a nenga nombramento di Croes pa minister pa motibo di investigacion penal y principio di bon gobernacion. E desicion a causa un tension entre Hulanda y Aruba, y e caso a ser presenta na Conseho di Minister di Reino, y despues na Raad van State. Croes finalmente a asumi e cargo di minister di Transporte, Comunicacion y Deporte na juni 2000, despues cu Junior Croes y miembro di OLA, Willem Vrolijk a reemplas'e temporalmente. 

Na 2005, Croes a retira for di politica. No obstante, na 2013 el a haci un re-entrada como ultimo candidato (nr.29) riba lista di MEP, logrando un asiento den parlamento cu 2.369 voto preferencial. El a sigui activo den eleccion di 2017 y 2021, cu respectivamente 2.491 y 1.929 voto personal. Den gabinete Wever-Croes I y II el a wòrdu nombra minister di Labor, Integracion y Energia. Conforme ley riba integridad di minister el a retira na 2024 como minister di Labor, Integracion y Energia despues di a bira sospechoso di soborno y abuso di funcion den e caso Portulaca. Algun dia despues el a anuncia su retiro y distanciamento di politica.

## Caso Portulaca
Na 2024, Croes a bira sospechoso den e caso Portulaca, cu ta investigando supuesto soborno y abuso di funcion relaciona cu dunamento di permiso di estadia y trabou entre 2020–2022. El a wordo detene dia 8 di october 2024, un dia despues di su retiro oficial como minister. E suceso aki a marca su retiro definitivo for di politica.

## Mira tambe
* Lista di politico condena den Caribe Hulandes